הת'ר וילסון

הת'ר אן וילסון (באנגלית: Heather Ann Wilson; נולדה ב-30 בדצמבר 1960) היא פוליטיקאית אמריקאית חברת המפלגה הרפובליקנית שכיהנה כמזכירת חיל האוויר של ארצות הברית. וילסון כיהנה כנציגת המחוז הראשון של ניו מקסיקו בבית הנבחרים של ארצות הברית בשנים 1998–2009. וכנשיאת בית הספר למכרות וטכנולוגיה של דקוטה הדרומית בשנים 2013–2017. משנת 2019 מכהנת כנשיאת אוניברסיטת טקסס באל-פאסו.

ביוגרפיה
וילסון נולדה בקין שבמחוז צ'שייר בניו המפשייר ולה שני אחים. אמה הייתה אחות במקצועה, אביה היה טייס בחיל האוויר ובחברת תעופה מסחרית וסבה היה טייס שנלחם בשתי מלחמות העולם.

ב-1978 התקבלה ללימודים באקדמיית חיל האוויר של ארצות הברית, במחזור השלישי שאפשר זאת לנשים. ב-1982 סיימה תואר ראשון בהצטיינות. היא זכתה למלגת רודז ללימודים באוניברסיטת אוקספורד, בה סיימה תואר שני ב-1984 ותואר שלישי ביחסים בינלאומיים ב-1985. כמו כן הייתה חברה בנבחרת החתירה של האוניברסיטה. עבודת הדוקטורט שלה עסקה במשפט בינלאומי ושימוש בכוח על ידי תנועות שחרור לאומיות. היא שירתה בחיל האוויר כיועצת במפקדת חיל האוויר השלישי באנגליה ובמטה נאט"ו בבלגיה עד ב-1989.

בתום שירותה בחיל האוויר מונתה לראש תחום מדיניות הביטחון האירופאית ובקרת נשק במועצה לביטחון לאומי של ארצות הברית. ב-1991 סיימה את תפקידה וייסדה את חברת הייעוץ "Keystone International" שעסקה בפיתוח עסקי ושיתופי פעולה בין ארצות הברית לרוסיה. ב-1995 מונתה על ידי מושל ניו מקסיקו גארי ג'ונסון למזכירת המחלקה לענייני ילדים, נוער ומשפחה בקבינט שלו.

בעקבות מותו של חבר בית הנבחרים מניו מקסיקו סטיבן שיף בעודו מכהן, נערכו במדינה בחירות מיוחדות להשלמת תקופת כהונתו. וילסון זכתה במועמדות מטעם המפלגה הרפובליקנית וביוני 1998 בבחירות הכלליות בהן גברה על מועמד המפלגה הדמוקרטית פיליפ מאעלוף ועל מועמד מפלגת הירוקים רוברט אנדרסון. היא הייתה בכך האישה השנייה לכהן בקונגרס מטעם ניו מקסיקו והראשונה מהמפלגה הרפובליקנית, כמו כן הייתה האישה הראשונה בקונגרס ששירתה בכוחות המזוינים של ארצות הברית. בנובמבר אותה שנה התמודדה שוב מול מאעלוף בבחירות הכלליות הרגילות, זכתה ברוב של 48% מול 41% ונבחרה לתקופת כהונה מלאה. מאז נבחרה לעוד ארבע כהונות נוספות בבית הנבחרים. בתקופת שירותה בקונגרס כיהנה כחברה בוועדת הכוחות המזוינים, בוועדת המסחר, בוועדת האנרגיה ובוועדה לענייני מודיעין. היא הייתה מהרפובליקנים הבולטים שהתנגדו למבצע כוח מאוחד, ההפצצות האמריקאיות במהלך מלחמת קוסובו.

ב-2008 התמודדה למושב בסנאט של ארצות הברית בעקבות פרישתו של פיט דומיניסי. וילסון הפסידה בבחירות המוקדמות של המפלגה הרפובליקנית לסטיב פירס, שהפסיד בבחירות הכלליות לטום יודול. ב-2012 התמודדה שוב בבחירות לסנאט, היא זכתה במועמדות מפלגה אך הפסידה בבחירות הכלליות לנציג המפלגה הדמוקרטית מרטין היינריך.

היא כיהנה כחברת דירקטוריון בחברות הציבורית "Peabody Energy", החברה הלא-ממשלתית הגדולה בעולם בתחום כריית הפחם וב-"Raven Industries" העוסקת במוצרי חקלאות מדייקת. בשנים 2009–2015 כיהנה כחברה בוועדה המייעצת למחקר של הסוכנות לביטחון לאומי. כמו כן כיהנה בוועדה המייעצת לקונגרס בנושא הפיקוח על הארגון לביטחון גרעיני.

ביוני 2013 מונתה לנשיאת בית הספר למכרות וטכנולוגיה של דקוטה הדרומית וכיהנה בתפקיד עד מאי 2017.

בינואר 2017 הודיע נשיא ארצות הברית דונלד טראמפ כי וילסון היא מועמדתו לתפקיד מזכירת מחלקת חיל האוויר של ארצות הברית, במאי 2017 אישר הסנאט את מועמדותה. בנוסף נקבע שתכהן גם כיועצת הבכירה לענייני החלל.

במרץ 2019 הודיעה על התפטרותה שנכנסה לתוקף במאי אותה שנה. היא מונתה לנשיאת אוניברסיטת טקסס באל-פאסו באוגוסט 2019.

וילסון נשואה ואם לשלושה, הבכור בהם מאומץ.

קישורים חיצוניים

 הת'ר וילסון באתר בית הנבחרים של ארצות הברית
 ביוגרפיה באתר חיל האוויר של ארצות הברית
 אתר קמפיין הבחירות של וילסון (ארכיון)
 ביוגרפיה באתר בית הספר למכרות וטכנולוגיה של דקוטה הדרומית

הערות שוליים

נשיאי אוניברסיטאות בארצות הברית
חברי בית הנבחרים של ארצות הברית מניו מקסיקו
חברות המפלגה הרפובליקנית (ארצות הברית)
חברי המפלגה הרפובליקנית (ארצות הברית)
זוכי מלגת רודס
זוכות מלגת רודס
מזכירי מחלקות ממשל במדינות ארצות הברית
נשיאות דונלד טראמפ: אישים
פוליטיקאיות אמריקאיות
נשיאות דונלד טראמפ: אישים שפרשו או הודחו
מזכירות חיל האוויר של ארצות הברית
בעלות תואר דוקטור מאוניברסיטת אוקספורד
בעלי תואר דוקטור מאוניברסיטת אוקספורד
אמריקאיות שנולדו ב-1960
אמריקאים שנולדו ב-1960